Maatietopalvelu

Kyselyvastaus

**Asiakirjan tunnus:** KT992

**Päivämäärä**: 18.2.2025

**Julkisuus:** Julkinen

Venäjä / Venäjän asevoimien 347. moottoroitu jalkaväkirykmentti

**Russia / 347th Motorized Infantry Regiment of the Russian Armed Forces**

Kysymykset

1. Millaisia Venäjän asevoimien 347. moottoroidun jalkaväkirykmentin kokoonpano, sijoitus ja tehtävät olivat Venäjän hyökättyä Ukrainaan helmikuussa 2022?

2. Missä päin Ukrainaa 347. moottoroitu jalkaväkirykmentti on taistellut Ukrainan sodan aikana?

3. Onko 347. moottoroitu jalkaväkirykmentti yhdistetty vakaviin ihmisoikeusrikkomuksiin Ukrainan sodan aikana, mukaan lukien omiin sotilaisiin kohdistuneisiin rikoksiin tai vakava kaltoinkohteluun?

4. Mitä tietoa löytyy Venäjän asevoimien 347. moottoroidun jalkaväkirykmentin tiedustelukomppanian toiminnasta Ukrainan sodassa?

5. Onko Venäjän asevoimien epäilty tehneen sotarikoksia tai muita vakavia ihmisoikeusrikkomuksia Luhanskin alueella?

Questions

1. What were the composition, deployment and tasks of the 347th Motorised Infantry Regiment of the Russian Armed Forces after the Russian invasion of Ukraine in February 2022?

2. Where in Ukraine has the 347th Motorised Infantry Regiment been fighting since the 2022 invasion?

3. Has the 347th Motorized Infantry Regiment been linked to serious human rights violations during the war in Ukraine, including crimes against or serious abuse of its own soldiers?

4. What information is available on the activities of the reconnaissance unit of the 347th Motorised Infantry Regiment of the Russian Armed Forces in the war in Ukraine?

5. Have the Russian armed forces been suspected of committing war crimes or other serious human rights violations in the Luhansk region?

Venäjän asevoimien 347. moottoroidusta jalkaväkirykmentistä (ven. 347-й мотострелковый полк; transl. 347-i motostrelkovyi polk) tai sen koostumuksesta, sijoituksesta ja tehtävistä on löydettävissä tietoa hyvin rajallisesti.[[1]](#footnote-1) Julkisesti saatavilla olevissa venäjänkielisissä lähteissä 347. moottoroitu jalkaväkirykmentti mainitaan ensisijaisesti sen alaisuudessa toiminutta sotilastiedustelukomppaniaa[[2]](#footnote-2) (ven. разведрота; transl. razvedrota) ja sen komentajana toiminutta Andrei Golubjevia käsittelevissä julkaisuissa.[[3]](#footnote-3)

# Millaisia Venäjän asevoimien 347. moottoroidun jalkaväkirykmentin kokoonpano, sijoitus ja tehtävät olivat Venäjän hyökättyä Ukrainaan helmikuussa 2022?

Venäjän asevoimien 347. moottoroitu jalkaväkirykmentti (myöh. 347. rykmentti) perustettiin syksyllä 2022 Kostroman alueella sijaitsevassa Pesotšnoje-koulutuskeskuksessa osana Venäjän puolustusministeriön "osittaista" liikekannallepanoa. 347. rykmenttiin liittyi vapaaehtoisia ja mobilisoituja Vologdan ja Nižnyi Novgorodin alueilta, mutta sen sotilaiden joukossa on myös kostromalaisia.[[4]](#footnote-4)

347. rykmentti on osa Moskovan sotilaspiirin 1. kaartin panssariarmeijan 47. panssaridivisioonaa. "Erityissotilasoperaatiossa" 347. rykmentti toimii osana Venäjän asevoimien "länsijoukkoja".[[5]](#footnote-5) 347. rykmentin todetaan olevan kokoonpanoltaan ja aseistukseltaan tavanomainen. Se koostuu kolmesta pataljoonasta moottoroituja, kranaatinheittimin ja taisteluajoneuvoin varustettua jalkaväkeä, panssarivaunuyksiköstä sekä tykistödivisioonasta. 347. rykmenttiin todetaan kuuluvan myös legendaarisen tiedustelijan, sittemmin menehtyneen kapteeni Andrei Golubjevin johtama sotilastiedustelukomppania. Vologdan alueella sijaitsevan Njuksenitsan piirin viranomaisten antamien tietojen mukaan 347. rykmentissä toimii myös tunnettu, nykyaikaisiin etäohjattaviin miehittämättömiin ilma-aluksiin erikoistunut yksikkö (ven. подразделение операторов БЛА; transl. podrazdelenije operatorov BLA).[[6]](#footnote-6)

# Missä päin Ukrainaa 347. moottoroitu jalkaväkirykmentti on taistellut Ukrainan sodan aikana?

Käytetyssä lähdeaineistossa esitetyt maininnat Venäjän asevoimien 347. rykmentin toiminnasta ja toiminta-alueesta Ukrainassa keskittyvät pääosin vuoden 2023 loppupuolella käytyihin taisteluihin.

Sever.Realii-sivuston lokakuussa 2023 tekemässä julkaisussa todetaan, että 347. rykmentin sotilaiden omaisten mukaan sotilaat ovat olleet rintamalla tauotta marraskuusta 2022, eli lähes liikekannallepanon julistamisen alusta alkaen. 347. rykmenttiin mobilisoidut sotilaat koulutettiin Kostromassa, minkä jälkeen heidät siirrettiin Belgorodin alueelle, mutta he eivät saaneet silti kunnollista koulutusta tehtäviinsä.[[7]](#footnote-7) Venäjänkielisen AmalNews-sivuston mukaan ensimmäiset maininnat julkisissa venäjänkielisissä lähteissä 347. rykmentistä ajoittuvat marras-joulukuulle 2022. Tuolloin rykmentti taisteli Luhanskin alueella Svatoven piirin luoteispuolella. 347. rykmentti asettui vuonna 2022 asemiin Svatove-Kreminnan linjalla[[8]](#footnote-8).[[9]](#footnote-9) Syyskuussa 2022 Vologdan alueelta mobilisoidun, 347. rykmentissä palvelleen ja taisteluissa sittemmin loukkaantuneen sotilaan Dmitri Jašnikovin mukaan hänen joukkonsa menivät Luhanskin alueella Svatoven piirissä sijaitsevaan Novoselivskeen (ukr. Новоселівське) marraskuussa 2022 ja valtasivat sieltä pari katua, minkä jälkeen he poistuivat.[[10]](#footnote-10) Mediazona-sivuston haastatteleman, 347. rykmentissä palvelleen lääkintämiehen mukaan hänet lähetettiin palvelukseen 12.11.2022 kenttäsairaalaan Svatoven piirissä sijaitsevaan Nyžnja Duvankaan (ukr. Нижня Дуванка) Luhanskin alueelle, noin 20 kilometrin päähän taistelulinjasta.[[11]](#footnote-11)

Käytettävissä olleiden lähteiden mukaan 347. rykmentti on toiminut aktiivisesti Itä-Ukrainassa myös vuonna 2023. Esimerkiksi 347. rykmentissä toimineen sotilaan Dmitri Jašnikovin kertoman mukaan vuoden 2023 kevään ja kesän ajan Ukrainan ja Venäjän joukot liikkuivat Novoselivskessä edestakaisin. Elokuussa 2023 sotilaat lähetettiin puolustamaan Kupjanskin suunnalle. Jašnikovin mukaan heidät vietiin rynnäkköjoukkoon Novoselivsken kylään Luhanskin alueelle. Jašnikov kertoo, että heidän joukkonsa joutui edetessään kävelemään kirjaimellisesti Venäjän puolustusministeriön entisistä vangeista kokoaman Storm Z -pataljoonan sotilaiden ruumiiden yli. Jašnikovin mukaan he olivat olleet ensimmäisen vuoden ajan toisella puolustuslinjalla eivätkä olleet osallistuneet aseellisiin taisteluihin. Jašnikov arvelee, että joukkojen tiedustelijat olivat ehkä aiemmin käyneet ampumassa kauemmalta etäisyydeltä. Jašnikovin mukaan puolustusministeriö uutisoi virheellisesti jo 5.8.2023 Novoselivsken valtauksesta, sillä alue vallattiin tosiasiassa vasta 6.–8.8.2023.[[12]](#footnote-12) Noin kolme viikkoa elokuun 2023 alussa suoritetun Novoselivsken hyökkäyksen jälkeen 347. rykmentti lähetettiin uuteen hyökkäykseen Luhanskin alueelle, missä Jašnikovin itse haavoittui. Haavoittumisensa jälkeen Jašnikovin palvelustovereiden kanssa käydyn viestinvaihdon mukaan 347. rykmentin 7. komppania on lähetetty rynnäkköön Donetskin alueella sijaitsevan Jahidnen (ukr. Ягідне; ven. Ягодное; transl: Jadognoje) kylän lähelle.[[13]](#footnote-13)

Sever.Realii-sivuston lokakuussa 2023 tekemän julkaisun mukaan 347. rykmentin Vologdan alueelta mobilisoitujen sotilaiden lähiomaiset ovat julkisuudessa maininneet, että 347. rykmentin jäseniä lähetettiin 12.–14.10.2023 hyökkäykseen Donetskin alueella sijaitsevan Ivanovkan kylän lähelle ilman asianmukaisia varusteita ja koulutusta. Mediazona-sivuston haastattelema 347. rykmentissä palvellut sotilas mainitsee myös 347. rykmentin 14.10.2023 kokemista suurista miestappioista taistelussa.[[14]](#footnote-14) Lisäksi esimerkiksi venäläisellä sosiaalisen median Odnoklassniki-sivustolla toukokuussa 2023 tehdyssä julkaisussa pyydetään rahallista tukea 347. rykmentille, jonka jäsenien todetaan olevan kotoisin Vologdan alueelta. Julkaisun yhteydessä on videokooste, jossa sotilaat ajavat hankalakulkuisissa olosuhteissa armeijan ajoneuvoilla.[[15]](#footnote-15)

AmalNews-sivuston marraskuussa 2024 tekemän uutisen mukaan 347. rykmentti taisteli vuonna 2024 Harkovan alueella Kupjanskin rintaman suunnalla.[[16]](#footnote-16) 347. rykmentin todetaan aloittaneen vuonna 2024 hyökkäyksen Kupjanskin suunnalla, minkä tuloksena Kupjanskin kaupungista 18 kilometriä etelään sijaitseva Kolisnykivkan (ukr. Колісниківка) taajama ”vapautettiin”, eli vallattiin, Oskil-joen itärannalla.[[17]](#footnote-17) Venäjän puolustusministerin on uutisoitu kiittäneen 347. rykmentin komentajia ja sotilaita Kolisnykivkan taajaman ”vapauttamisesta” Harkovan alueella marraskuussa 2024.[[18]](#footnote-18) Ukrainan uutisoitiin vallanneen Kolisnykivkan taajama takaisin joulukuussa 2024.[[19]](#footnote-19)

Sosiaalisen median kanavilta löytyy yksittäisiä mainintoja 347. rykmentin toiminnasta ja sijoittumisesta Ukrainan sodassa. Esimerkiksi venäläisessä Rutube-videotoistopalvelussa kesällä 2024 julkaistulla videolla kuvataan väitetysti tilannetta, jossa 347. rykmentti tuhoaa Pohjois-Atlantin liitto Naton sotatekniikkaa Kupjanskissa Harkovan alueella.[[20]](#footnote-20) Viestipalvelu X:ssä Killed in Ukraine -nimisellä tilillä maaliskuussa 2024 tehdyssä julkaisussa todetaan, että Kostromasta lähtöisin olevan 347. rykmentin 2. kivääripataljoonan komentaja Ilja Lavrov sai surmansa Troitsken piirissä sijaitsevassa Tarasivkan kylässä Luhanskin alueella 22.11.2023.[[21]](#footnote-21)

# Onko 347. moottoroitu jalkaväkirykmentti yhdistetty vakaviin ihmisoikeusrikkomuksiin Ukrainan sodan aikana, mukaan lukien omiin sotilaisiin kohdistuneisiin rikoksiin tai vakava kaltoinkohteluun?

**Vangitseminen ja kidutus**

Venäläisen Važnyje istorii -uutissivuston (ven. Важные истории) englanninkielisen toimituksen tammikuussa 2024 tekemän julkaisun mukaan taisteluista kieltäytyneitä venäläissotilaita on suljettu sotilaspoliisien vahtimiin maakellareihin, varastoihin ja erityisselleihin.[[22]](#footnote-22) IStories-toimittajat ovat tunnistaneet ainakin 300 Luhanskin alueelle Svatoven läheisyyteen lähetettyä ja siellä kadonnutta tai kuollutta mobilisoitua sotilasta. Useiden mobilisoitujen sotilaiden sukulaisten puheessa toistuu Luhanskin alueella Svatoven piirissä Zaitseven (ukr. Зайцеве; ven. Зайцево) kylässä[[23]](#footnote-23) sijaitseva vankila.[[24]](#footnote-24) ASTRA-nimisen Telegram-kanavan jo marraskuussa 2022 tekemän julkaisun mukaan taisteluista kieltäytyviä mobilisoituja sotilaita on suljettu vankiloihin muun muassa Luhanskin alueella sijaitsevassa Zaitsevessa.[[25]](#footnote-25) Omaisten mukaan sotilaita suljetaan kellareihin ja uhkaillaan kidutuksella, kunnes he suostuvat taisteluun.[[26]](#footnote-26) Edellä mainituissa julkaisuissa ei tuoda esiin, että 347. rykmentti olisi vastuussa kidutuksesta tai vakavista ihmisoikeusloukkauksista.

Mediaziona-sivuston joulukuussa 2024 tekemässä julkaisussa syksyllä 2022 mobilisoitu ja 347. rykmenttiin lähetetty sotilas, sittemmin upseeriksi ylennetty ja joukkueenjohtajaksi nimitetty Sergei Savtšenko kertoo, kuinka hän päätyi sotaan anestesiahoitajaksi kenttäsairaalaan ja myöhemmin kidutettavaksi Zaitseveen sekä lukituksi ulos häkkiin. Savtšenko kertoo, että syksyllä 2023 rykmentin uusi komentaja määräsi sotilaat rynnäkköön Jahidnen kylän alueelle täysin ilman valmisteluja tai tiedustelua, mistä hän kieltäytyi. Pian tämän jälkeen sotilaspoliisi pidätti hänet ja sulki Nyžnja Duvankassa sijaitsevaan kellariin. Sieltä hänet siirrettiin viiden päivän jälkeen Zaitseveen vankilaan, jossa käskyjä noudattamattomia sotilaita pidettiin. Savtšenkon kertoman mukaan Zaitsevessa pidettiin noin 400 ihmistä samaan aikaan. Heidän joukossaan oli myös 347. rykmentin entisiä komentajia. Vangitut ihmiset vaihtuivat päivittäin. Rivisotilaita pidettiin vangittuna muutamia päiviä, upseereja pidempään.[[27]](#footnote-27)

347. rykmentissä palvellut Savtšenko itse kertoo olleensa vangittuna Zaitsevessa 72 päivää. Häntä kidutettiin erillisessä huoneessa joka päivä vankeusaikana. Hänelle annettiin sähköiskuja kehoon, hänen päälleen kaadettiin kylmää vettä puolestatoista tunnista kahteen tuntiin ja häntä hakattiin. Vankeja kidutti kolmessa vuorossa toiminut 30 ihmisestä koostunut joukko. Savtšenko arvioi vankeja kiduttavien henkilöiden olleen yhtä lailla taisteluista alun perin kieltäytyneitä sotilaita. Savtšenko päätyi oman kertomansa mukaan erinäisten vaiheiden kautta pakenemaan rintamalta ja poistumaan Venäjältä sotilaita avustavan Get lost -projektin avustamana syksyllä 2024.[[28]](#footnote-28)

**Uhkailu ja väkivalta**

Sever.Realii-sivuston lokakuussa 2023 tekemässä julkaisussa 347. rykmentissä palvelleen Dmitri Jašnikovin mukaan taisteluista kieltäytyneitä sotilaita on uhkailtu vankilaan lähettämisellä. Mobilisoituja sotilaita on fyysisesti pahoinpidelty ja kohdeltu epäkunnioittavasti. Esimerkiksi elokuun 2023 alussa suoritetusta ensimmäisestä hyökkäyksestä selvinneet sotilaat kieltäytyivät lähtemästä hyökkäykseen toista kertaa. Kieltäytyneet eivät ensin saaneet rangaistusta kieltäytymisestä, mutta myöhemmin heitä alettiin uhkailla esimerkiksi Zaitseven vankilaan lähettämisellä. Zaitsevessa sotilaita hakataan joka päivä ja sitten heidät viedään vaarallisiin paikkoihin, kuten Bahmutiin tai Jahidneen. Jašnikovin palvelustoverin ystävää oli pidetty Zaitsevessa kaksi viikkoa, minkä jälkeen hänet oli palautettu rykmenttiin. Jašnikovin mukaan upseerien välinpitämättömyys mobilisoituja sotilaita kohtaan on ollut ilmiselvää myös taistelujen ulkopuolella. Esimerkiksi eräs upseeri löi sotilasprotokollan vastaisesti häntä tervehtinyttä sotilasta aseenperällä kasvoihin siten, että sotilaan hampaat irtosivat.[[29]](#footnote-29)

# Mitä tietoa löytyy Venäjän asevoimien 347. moottoroidun jalkaväkirykmentin tiedustelukomppanian toiminnasta Ukrainan sodassa?

Vologdassa syyskuussa 2022 perustetun, Venäjän asevoimien 347. moottoroidun jalkaväkirykmentin sotilastiedustelukomppanian komentajana toimi 13.1.1984 syntynyt Andrei Sergejevitš Golubjev (ven. Андрей Сергеевич Голубев) taistelijanimeltään Nerv (ven. Нерв; suom. Hermo).[[30]](#footnote-30) Golubjevin komentama sotilastiedustelukomppania perustettiin Kostroman alueella sijaitsevassa Pesotšnojen koulutuskeskuksessa. Komentamansa sotilastiedustelukomppanian henkilöstön Golubjev valikoi Vologdan alueelta mobilisoitujen sotilaiden keskuudesta henkilökohtaisesti.[[31]](#footnote-31) Golubjevin komentama 347. rykmentin sotilastiedustelukomppania lähetettiin "erityissotilasoperaation" alueelle taistelutehtäviin marraskuussa 2022.[[32]](#footnote-32) Erään Telegram-kanavan tammikuussa 2024 tekemän julkaisun mukaan Golubjevin komentama tiedustelukomppania oli ”erityissotilasoperaatiossa” 8.11.2022 lähtien.[[33]](#footnote-33) "Erityissotilasoperaation" aikana Golubjevin kerrotaan toistuvasti suorittaneen vaativia tehtäviä taisteluiden etulinjassa sekä vihollislinjan takana.[[34]](#footnote-34)

Golubjev oli 27.–28.1.2023 välisenä yönä lähettämässä tiedustelupartiotaan Svatoven piirin alueella sijaitsevalle taistelulinjalle. Paluumatkalla komppanian väliaikaiseen sijoituspaikkaan tiedustelijat joutuivat Harkovan alueella tykistötuleen ja heidän kuljettamansa ajoneuvo kaatui kranaattiräjähdyksen voimasta. Golubjev sekä hänen tiedustelijansa, taistelunimiltään Mars, Puma, Moroz, Novyi ja Viking, saivat surmansa iskussa.[[35]](#footnote-35) Surmansa saaneista taistelijoista on julkaistu useissa eri lähteissä valokuvia ja muistokirjoituksia.[[36]](#footnote-36)

Golubjevin isän kertoman mukaan hänen poikansa komentama komppania oli motivoitunut ja hyvin johdettu. Komppaniassa puhuteltiin toisia vain taistelijanimillä eikä esimerkiksi matkaviestimiä turvallisuussyistä käytetty. Tiedustelukomppaniasta käytettiin yleisesti nimitystä Nason. Golubjevin isän mukaan jopa puolella komppanian miehistä oli tatuoituna kehoon teksti "Nason, sotilastiedustelukomppania" (ven. Насон, военная разведка; transl. Nason, vojennaja razvedka).[[37]](#footnote-37)

Venäjänkielisessä lähdeaineistossa on löydettävissä lukuisia Andrei Golubjevia ja hänen sotilasuraansa käsitteleviä julkaisuja. Julkaisuissa kerrotaan yksityiskohtaisesti Golubjevin sotilasuran eri vaiheista sekä esitellään siihen liittyvää valokuva- ja videomateriaalia. Komentaja Golubjev esiintyy itse videoilla tunnistetusti, ja hänen vaatetuksessaan on näkyvillä taistelijanimi Nerv.[[38]](#footnote-38) Esimerkiksi Golubjevin kuolinpäivän ensimmäisenä muistopäivänä eräällä Telegram-kanavalla on julkaistu kuvia Golubjevista mitä ilmeisimmin uuden vuoden aikaan loppuvuonna 2022 tai vuoden 2023 alussa. Kuvissa Golubjev on tunnistettavissa, ja hänen rinnallaan poseeraa joukko sotilaita taisteluvaatteissa ja -varusteissa. Yksi henkilö on pukeutunut joulupukiksi, ja keskellä kuvaa on joulukuusi.[[39]](#footnote-39)

# Onko Venäjän asevoimien epäilty tehneen sotarikoksia tai muita vakavia ihmisoikeusrikkomuksia Luhanskin alueella?

Helmikuun 2022 suurhyökkäyksen jälkeen Venäjän asevoimien Ukrainassa tekemät ja tähän mennessä tietoon tulleet sotarikokset ja sotarikosepäilyt mainitaan lukuisissa lähteissä.[[40]](#footnote-40) Esimerkiksi Ukrainan viranomaiset ovat julkisuudessa esittäneet arvioita Venäjän Ukrainan eri alueilla tekemistä sotarikoksista sekä sotavankeihin kohdistetusta kidutuksesta ja epäinhimillisestä kohtelusta.[[41]](#footnote-41) Myös YK:n ihmisoikeusvaltuutetun toimisto (OHCHR, Office of The High Commissioner for Human Rights) mainitsee raportissaan Venäjän armeijan ukrainalaisiin sotavankeihin sekä Venäjän Ukrainalta väliaikaisesti valtaamilta alueilta pakkosiirrettyihin siviileihin tiedonhankintatarkoituksessa kohdistetun kidutuksen.[[42]](#footnote-42) Lisäksi on arvioitu, että Venäjän Ukrainalta väliaikaisesti valtaamilla alueilla suoritetut varusmieskutsunnat saattavat täyttää sotarikoksen määritelmän.[[43]](#footnote-43)

Julkisesti saatavilla olevissa lähteissä on tällä hetkellä löydettävissä muutamia mainintoja Venäjän armeijan Luhanskin alueella tekemistä sotarikoksista, sotarikosepäilyistä tai kidutustapauksista. Lysytšanskissa ja Siverskodonetskissa raportoitiin siviileihin kohdistuneista mahdollisista sotarikoksista vuoden 2022 lopulla.[[44]](#footnote-44) Toukokuussa 2023 tehdyssä julkaisussa Venäjän joukkojen todetaan kiduttaneen Svatoven alueella Nyžnja Duvankassa sijaitsevassa sotilastoimistossa 46-vuotiasta paikallista siviilimiestä, joka palasi kidutuksen jälkeen kotiinsa, mutta löytyi myöhemmin hirtettynä kotoaan. Epäselvää on, tekikö mies itsemurhan vai painostettiinko häntä surmaamaan itsensä.[[45]](#footnote-45) Joulukuussa 2024 Ukrainska pravda -verkkojulkaisu uutisoi Venäjän armeijan surmanneen siviilejä Luhanskin alueella Nevsken kylässä.[[46]](#footnote-46)

Ukrainan turvallisuuspalvelu tiedotti tammikuussa 2023 tunnistaneensa Luhanskin alueella Venäjän joukkojen rangaistusyksikköä johtaneen henkilön. Henkilön todetaan toimivan kansalliskaartin alaisuudessa olevien Ahmat-joukkojen erään yksikön johtajana. Miehen alaisuudessa toimivat henkilöt olivat kiduttaneet miehitetyllä Svatoven alueella sijaitsevassa Makijivkan[[47]](#footnote-47) (ukr. Макіївка) kylässä siviilejä.[[48]](#footnote-48) Lisäksi Ukrainassa vuoden 2022 aikana esiin tulleita kidutustapauksia käsittelevässä raportissa todetaan, että Venäjän asevoimat tekivät maaliskuussa 2022 Luhanskin alueella Svatoven piirissä sijaitsevassa Kreminnassa tahallisen iskun geriatriseen sairaalan. Iskussa sai surmansa 56 ihmistä, ja iskussa selvinneet 15 ihmistä kidnapattiin ja siirrettiin miehitetyllä Svatoven alueella sijaitsevaan geriatriseen sairaalaan.[[49]](#footnote-49) Maaliskuussa 2023 uutisoitiin, että Venäjän armeija perusti miehitetylle Svatoven alueelle uuden sotilassairaalan.[[50]](#footnote-50)

Kuten aiemmin mainitaan, useissa lähteissä todetaan, että taistelusta kieltäytyneitä Venäjän asevoimien venäläisiä sotilaita on uhkailtu omissa joukko-osastoissaan sekä pahoinpidelty ja kidutettu ainakin Luhanskin alueella sijaitsevassa Zaitseven vankilassa.[[51]](#footnote-51) Lisäksi käytetyissä lähteissä mainitaan, että Venäjän joukkoja on lähetetty rynnäkköön Jahidnen[[52]](#footnote-52) alueella ilman valmistautumista tai tiedustelua syksyllä 2023, ja taisteluista kieltäytyneitä sotilaita on vangittu ja lähetetty Zaitseven vankilaan kidutettavaksi.[[53]](#footnote-53)

## Lähteet

AmalNews 12.11.2024. *347-й мотострелковый полк 47-й танковой дивизии.* <https://amalantra.ru/347-motostrelkovyy-polk/> (käyty 24.1.2025).

Amnesty International

28.11.2024. *Russia/Ukraine: Latest massive missile strike on critical infrastructure is a war crime*. <https://www.amnesty.org/en/latest/news/2024/11/russia-ukraine-latest-massive-missile-strike-on-critical-infrastructure-is-a-war-crime/> (käyty 31.1.2025).

18.11.2024. *Ukraine: Russian strikes amounting to war crimes continue to kill and injure children.* <https://www.amnesty.org/en/latest/news/2024/11/ukraine-russian-strikes-amounting-to-war-crimes-continue-to-kill-and-injure-children/>(käyty 31.1.2025).

Anadolu Ajansı 11.11.2024. *Russia claims it took control of settlement in Ukraine’s Kharkiv region.* <https://www.aa.com.tr/en/russia-ukraine-war/russia-claims-it-took-control-of-settlement-in-ukraine-s-kharkiv-region/3390774> (käyty 28.1.2025).

ASTRA 16.11.2022. *Уже около 300 ...* [Telegram]. <https://t.me/astrapress/15932> (käyty 27.1.2025).

DIGNITY publication series on torture and organised violence 2023. *“Nine circles of hell”: Places of detention in Ukraine under the Russian occupation March 2022 – December 2022.* <https://dignity.dk/wp-content/uploads/42-Nine-circles-of-hell.pdf> (käyty 30.1.2025).

Falling Rain

2021a. *Alphabetical listing of Places in Ukraine.* <https://www.fallingrain.com/world/UP/a/1071/1075/> (käyty 11.2.2025).

2021b. *Alphabetical listing of Places in Ukraine.* <https://www.fallingrain.com/world/UP/a/1071/1093/> (käyty 11.2.2025).

2021c. *Alphabetical listing of Places in Luhans'ka Oblast'.* <https://www.fallingrain.com/world/UP/14/a/M/a/> (käyty 11.2.2025).

HRW (Human Rights Watch) 2.5.2024. *Ukraine: Russian Forces Executed Surrendering Ukraine Soldiers.* <https://www.hrw.org/news/2024/05/02/ukraine-russian-forces-executed-surrendering-ukraine-soldiers> (käyty 31.1.2025).

ICC (International Criminal Court) 5.3.2024. *Situation in Ukraine: ICC judges issue arrest warrants against Sergei Ivanovich Kobylash and Viktor Nikolayevich Sokolov.* <https://www.icc-cpi.int/news/situation-ukraine-icc-judges-issue-arrest-warrants-against-sergei-ivanovich-kobylash-and> (käyty 31.1.2025).

iStories 18.1.2024. *Svatove Slaughter: What Was It Like.* <https://istories.media/en/stories/2024/01/18/svatove-slaughter/> (käyty 27.1.2025).

ISW (Institute for the Study of War) 21.12.2024. *Russian Offensive Campaign Assessment, December 21, 2024.* <https://www.understandingwar.org/backgrounder/russian-offensive-campaign-assessment-december-21-2024> (käyty 28.1.2025).

Jurist News 3.2.2023. *War Crimes As Warfare: Russian Conscription of Ukrainians Living Under Occupation.* <https://www.jurist.org/commentary/2023/02/war-crimes-as-warfare-russian-conscription-of-ukrainians-living-under-occupation/> (käyty 30.1.2025).

KIU Russian Officers killed in Ukraine 16.3.2024. *Mobilized Junior Lieutenant Лавров Илья Михайлович (Lavrov Ilya Mikhailovich), commander of a motor rifle platoon, 2nd Motor Rifle Battalion, 347th Motor Rifle Regiment, Kostroma, was eliminated near Tarasivka, Troitske Raion, Ukraine on 22 November ’23.* [X]. <https://x.com/KilledInUkraine/status/1769068743831818700?mx=2> (käyty 27.1.2025).

Mediazona 11.12.2024. *Torture, bribes, and an escape. What one mobilised Russian soldier went through to evade the war.* <https://en.zona.media/article/2024/12/11/escape-trl> (käyty 30.1.2025).

Ministry of Internal Affairs of Ukraine 3.12.2022. *Luhansk police officers document war crimes of the Russian Federation.* <https://mvs.gov.ua/en/news/luganski-policeiski-dokumentuiut-vojenni-zlocini-rf> (käyty 17.2.2025).

Oboz.ua 25.5.2023. *Перед смертю катували: стало відомо ім'я повішеного окупантами чоловіка на Луганщині.* <https://incident.obozrevatel.com/ukr/crime/pered-smertyu-katuvali-stalo-vidomo-imya-povishenogo-okupantami-na-luganschini-cholovika.htm> (käyty 29.1.2025).

OHCHR (The Office of the High Commissioner for Human Rights)

29.10.2024. *Special Rapporteur exposes torture in Russia as a tool for repression at home and aggression abroad.* <https://www.ohchr.org/en/press-releases/2024/10/special-rapporteur-exposes-torture-russia-tool-repression-home-and> (käyty 30.1.2025).

23.9.2022. *UN Commission concludes that war crimes have been committed in Ukraine, expresses concern about suffering of civilians.* <https://www.ohchr.org/en/press-releases/2022/10/un-commission-concludes-war-crimes-have-been-committed-ukraine-expresses> (käyty 31.1.2025).

RFE/RL (Radio Free Europe/Radio Liberty) 21.3.2023. *Russia Committed 'Apparent War Crime' In Ukraine's Kramatorsk, Rights Report Concludes.* <https://www.rferl.org/a/ukraine-russia-war-crime-kramatorsk-hrw/32280908.html> (käyty 31.1.2025).

Rubryka 17.3.2023. *In occupied areas of Ukraine, russia builds up police state, adding new torture chambers.* <https://rubryka.com/en/2023/03/17/genshtab-na-okupovanyh-terytoriyah-rosijski-zagarbnyky-zbilshuyut-kilkist-kativen/> (käyty 30.1.2025).

Slavyan Iks 2024. *Львы из разведроты 347 мсп 47 тд уничтожают НАТОвскую технику на Купянском направлении...* [Rutube-video]. <https://rutube.ru/video/a442359c3754481ae5ac6bc6b99f8716/> (käyty 27.1.2025).

Ukrainska Pravda

23.12.2024. *Ukraine's 3rd Assault Brigade releases investigation on Russian war* crimes *in Luhansk Oblast – video.* <https://www.pravda.com.ua/eng/news/2024/12/23/7490433/> (käyty 17.2.2025).

16.12.2024. *Ukraine's Armed Forces push Russians out of Kolisnykivka in Kharkiv Oblast – DeepState.* <https://www.pravda.com.ua/eng/news/2024/12/16/7489248/> (käyty 29.1.2025).

18.1.2023. *Security Service of Ukraine identifies Chechen soldier who led Russian punitive raids in Luhansk Oblast*. <https://www.pravda.com.ua/eng/news/2023/01/18/7385366/> (käyty 31.1.2025).

Vologdapoisk.ru 10.5.2023. *Погибшую разведгруппу вологжан, которой командовал Андрей «Нерв» Голубев, вспомнили в песне*. <https://vologda-poisk.ru/news/na-zlobu-dnya/pogibshuyu-razvedgruppu-vologzhan-kotoroy-komandoval-andrey-nerv-golubev-vspomnili-v-pesne> (käyty 16.1.2025).

Wilson Center 20.6.2024. *Investigating War Crimes Can Help Bring Russia to Justice.* <https://www.wilsoncenter.org/blog-post/investigating-war-crimes-can-help-bring-russia-justice> (käyty 31.1.2025).

\*\*\*

БРАТСТВО ГЕРОЕВ СПЕЦНАЗА (BRATSTVO GEROJEV SPETSNAZA) 16.9.2024. *ПЕСНЯ «БАЛЛАДА О ДОБЛЕСТИ» НАПИСАНА…* [VK]. <https://vk.com/wall-104933948_147163> (käyty 16.1.2025).

Военное дело (Vojennoje delo) 21.6.2023. *Почему ВСУ не нужна разведка боем или прощупывание обороны России.* <https://voennoedelo.com/posts/id45982-pochemu-vsu-ne-nuzhna-razvedka-boem-ili-proschupyvanie-oborony-rossii> (käyty 15.1.2025).

Вологда4х4 ZOV для СВО (Vologda4x4 ZOV dlja SVO) 28.1.2024. *Год назад, 28 января 2023...* [Telegram]. <https://t.me/Vologda4x4_ZOV_na_CBO/748> (käyty 30.1.2025).

Вологда.рф (Vologda.rf) 6.2.2023. Сергей Голубев: *«Сын был не просто офицером — он был профессионалом в области спецназа».* <https://xn--80adde7arb.xn--p1ai/news/society/76828/> (käyty 14.1.2025).

ГТРК «Кострома» (GTRK ”Kostroma”) 24.11.2022. *Власти решили вопрос по доставке личных посылок для костромских военнослужащих 347-го и 380-го полков.* <https://gtrk-kostroma.ru/news/vlasti-reshili-vopros-po-dostavke-lichnykh-posylok-dlya-kostromskikh-voennosluzhashchikh-347-go-i-38/> (käyty 17.1.2025).

Донецк Медиа (Donetsk Media) 14.11.2024. *Министр обороны поздравил героев 347-го полка с освобождением Колесников.* <https://dzen.ru/a/ZzXi_Lb1P3OqaVoW> (käyty 24.1.2025).

Красный Север (Krasnyi Sever) [päiväämätön]. *Вологодского разведчика посмертно наградили орденом Мужества.* <https://www.krassever.ru/news/ordenom-muzhestva-posmertno-nagradili-vologodskogo-razvedchika> (käyty 15.1.2025).

Московский Комсомолец (Moskovski Komsomolets) 3.2.2024. *Герой с позывным Нерв: мемориальную доску в память о герое СВО Андрее Голубеве открыли в Вологде.* <https://vologda.mk.ru/photo/gallery/39089-773399.html> (käyty 16.1.2025).

Ольга Маркова (Olga Markova) 10.5.2023. *Друзья!!! 347 полк…* [Odnoklassniki]. <https://ok.ru/video/5199944747658> (käyty 20.1.2025).

Север.Реалии (Sever.Realii) 22.10.2023. *"Все хотят домой". Раненый мобилизованный о "мясных штурмах".* <https://www.severreal.org/a/vse-hotyat-domoy-ranenyy-mobilizovannyy-o-myasnyh-shturmah-/32648761.html> (käyty 27.1.2025).

Секрет фирмы (Sekret Firmy) 31.5.2023. *Что такое военная разведка и почему ГРУ не существует. Объясняем простыми словами.* <https://secretmag.ru/enciklopediya/chto-takoe-voennaya-razvedka-obyasnyaem-prostymi-slovami.htm> (käyty 15.1.2025).

СМИ44 (SMI44) 6.10.2023. *За правду: «СВО: стойкость, верность, отвага» в Костроме.* <https://smi44.ru/news/society/za-pravdu-svo-stoykost-vernost-otvaga-v-kostrome/> (käyty 20.1.2025).

Центр патриотического воспитания детей и молодежи города Вологды (Tsentr patriotišeskogo vospitanija detei i molodjoži goroda Vologdy) 2025. *Голубев Андрей Сергеевич.* <https://xn----7sbbffg5as0abgjo1ad.xn--p1ai/poleznaya-informatsiya/muzei/byt-voinom-znachit-zhit-vechno/golubev-andrej-sergeevich/> (käyty 14.1.2025).

Череповецкий информационный сайт (Tšerepovetski informatsionnyi sait) 29.1.2023. *В зоне СВО погиб сын бывшего командира вологодского ОМОНа Сергея Голубева.* <https://www.cpv.ru/modules/news/article.php?storyid=101001> (käyty 16.1.2025).

\*\*\*

Вікіпедія (Wikipedia)

25.1.2025. *Макіївка.* <https://uk.wikipedia.org/wiki/%D0%9C%D0%B0%D0%BA%D1%96%D1%97%D0%B2%D0%BA%D0%B0> (käyty 31.1.2025).

23.7.2024. *Макіївка (Сватівський район).* [https://uk.wikipedia.org/wiki/%D0%9C%D0%B0%D0%BA%D1%96%D1%97%D0%B2%D0%BA%D0%B0\_(%D0%A1%D0%B2%D0%B0%D1%82%D1%96%D0%B2%D1%81%D1%8C%D0%BA%D0%B8%D0%B9\_%D1%80%D0%B0%D0%B9%D0%BE%D0%BD)](https://uk.wikipedia.org/wiki/%D0%9C%D0%B0%D0%BA%D1%96%D1%97%D0%B2%D0%BA%D0%B0_%28%D0%A1%D0%B2%D0%B0%D1%82%D1%96%D0%B2%D1%81%D1%8C%D0%BA%D0%B8%D0%B9_%D1%80%D0%B0%D0%B9%D0%BE%D0%BD%29) (käyty 31.1.2025).

Радіо Свобода (Radio Svoboda)

17.6.2024. *Генпрокурор Костін підтвердив загибель понад 12 тисяч цивільних унаслідок дій російських військових.* <https://www.radiosvoboda.org/a/news-kostin-zahybel-12-tysjach-cyvilnyh/32995982.html> (käyty 31.1.2025).

4.6.2024. *Костін: встановлено 2200 потерпілих, які зазнали тортур і нелюдського поводження в російському полоні.* <https://www.radiosvoboda.org/a/news-polon-rf-poterpili-kostin-ohp/32979262.html> (käyty 31.1.2025).

11.3.2024. *Суд виніс вирок 15 військовим РФ через утримання 368 людей у підвалі школи у Ягідному.* <https://www.radiosvoboda.org/a/news-sud-rishennya-pidval-yahidne/32856975.html> (käyty 31.1.2025).

Служба безпеки України (Služba bezpeky Ukrajiny)18.1.2023. *БУ ідентифікувала ватажка кадирівців, який керував «каральними рейдами» рашистів на Луганщині.* <https://ssu.gov.ua/novyny/sbu-identyfikuvala-vatazhka-kadyrivtsiv-yakyi-keruvav-karalnymy-reidamy-rashystiv-na-luhanshchyni> (käyty 31.1.2025).

Суспільне Новини (Suspilne Novyny) 3.4.2023. *Зеленський побував у підвалі в Ягідному, бої за Бахмут, повернення з полону українців. 404 день війни.* <https://suspilne.media/433290-obstril-kostantinivki-suticki-v-hmelnickomu-sobori-zagibel-propagandista-v-rf-404-den-vijni-onlajn/> (käyty 3.2.2025).

Українська Гельсінська спілка з прав людини (УГСПЛ) (Ukrajinska Gelsinska spilka z prav ljudyny, UGSPL) 29.6.2023. *486 днів повномасштабної війни в Луганській області: узагальнення подій.* <https://www.helsinki.org.ua/articles/486-dniv-povnomasshtabnoi-viyny-v-luhanskiy-oblasti-uzahalnennia-podiy/> (käyty 29.1.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. AmalNews 12.11.2024; Север.Реалии 22.10.2023; Mediazona 11.12.2024. [↑](#footnote-ref-1)
2. Taistelutiedustelu-termiä (ven. разведка боем; transl. razvedka bojem) on paikoin pidetty vanhahtavana ja epätarkkana (Военное дело 21.6.2023). Sotilastiedustelu-termillä (ven. военная разведка; transl. vojennaja razvedka) tarkoitetaan vihollisen asevoimiin liittyvän tiedon hankkimista ja keräämistä sekä raportointia (Секрет фирмы 31.5.2023). Lähdeaineiston mukaan Andrei Golubjev oli nimetty nimenomaan rykmentin sotilastiedustelukomppanian komentajaksi (ven. командир разведроты; transl. komandir razvedroty) (Вологда.рф 6.2.2023). [↑](#footnote-ref-2)
3. Вологда.рф 6.2.2023; Центр патриотического воспитания детей и молодежи города Вологды 2025; Вологда4х4 ZOV для СВО 28.1.2024. [↑](#footnote-ref-3)
4. AmalNews 12.11.2024; ГТРК «Кострома» 24.11.2022. [↑](#footnote-ref-4)
5. AmalNews 12.11.2024. [↑](#footnote-ref-5)
6. AmalNews 12.11.2024. [↑](#footnote-ref-6)
7. Север.Реалии 22.10.2023. [↑](#footnote-ref-7)
8. Taistelulinjoista tarkemmin muun muassa the Institute for the Study of War -ajatushautomon (ISW) julkaisuissa. (ISW 21.12.2024). [↑](#footnote-ref-8)
9. AmalNews 12.11.2024. [↑](#footnote-ref-9)
10. Север.Реалии 22.10.2023. [↑](#footnote-ref-10)
11. Mediazona 11.12.2024. [↑](#footnote-ref-11)
12. Север.Реалии 22.10.2023. [↑](#footnote-ref-12)
13. Север.Реалии 22.10.2023. [↑](#footnote-ref-13)
14. Mediazona 11.12.2024; Север.Реалии 22.10.2023. [↑](#footnote-ref-14)
15. Ольга Маркова 10.5.2023. [↑](#footnote-ref-15)
16. AmalNews 12.11.2024. [↑](#footnote-ref-16)
17. AmalNews 12.11.2024; Anadolu Ajansı 11.11.2024. [↑](#footnote-ref-17)
18. AmalNews 12.11.2024; Донецк Медиа 14.11.2024. [↑](#footnote-ref-18)
19. Ukrainska Pravda 16.12.2024. [↑](#footnote-ref-19)
20. Slavyan Iks 2024. [↑](#footnote-ref-20)
21. KIU Russian Officers killed in Ukraine 16.3.2024. [↑](#footnote-ref-21)
22. iStories 18.1.2024. [↑](#footnote-ref-22)
23. Mediazona-sivuston haastattelema sotilas tarkentaa, ettei Zaitseven vankila sijaitse enää samannimisessä kylässä, vaan 15 kilometrin päässä siitä, Venäjän rajaa lähellä sijaitsevassa Rozsypnessa (ukr. Розсипне). Zaitseven vankilasta käytetään nimitystä Centre for the Detention of Military Personnel Who Have Temporarily Lost Their Combat Resilience, Western Group of Forces (Forces) ‘Zaitsevo’. Venäjäksi Zaitseven vankilasta käytetään myös lyhennnettä ЦСВВУБУ (transl. TsSVVUBU) (Mediazona 11.12.2024). [↑](#footnote-ref-23)
24. Mediazona 11.12.2024. [↑](#footnote-ref-24)
25. ASTRA 16.11.2022. [↑](#footnote-ref-25)
26. iStories 18.1.2024. [↑](#footnote-ref-26)
27. Mediazona 11.12.2024. [↑](#footnote-ref-27)
28. Mediazona 11.12.2024. [↑](#footnote-ref-28)
29. Север.Реалии 22.10.2023. [↑](#footnote-ref-29)
30. Вологда.рф 6.2.2023; Центр патриотического воспитания детей и молодежи города Вологды 2025. [↑](#footnote-ref-30)
31. Центр патриотического воспитания детей и молодежи города Вологды 2025; Вологда.рф 6.2.2023. [↑](#footnote-ref-31)
32. Вологда.рф 6.2.2023; Центр патриотического воспитания детей и молодежи города Вологды 2025. [↑](#footnote-ref-32)
33. Вологда4х4 ZOV для СВО 28.1.2024. [↑](#footnote-ref-33)
34. Красный Север [päiväämätön]. [↑](#footnote-ref-34)
35. Центр патриотического воспитания детей и молодежи города Вологды 2025. [↑](#footnote-ref-35)
36. Vologdapoisk.ru 10.5.2023; Центр патриотического воспитания детей и молодежи города Вологды 2025; Вологда.рф 6.2.2023 [↑](#footnote-ref-36)
37. Московский Комсомолец 3.2.2024; Вологда.рф 6.2.2023. [↑](#footnote-ref-37)
38. Вологда.рф 6.2.2023; БРАТСТВО ГЕРОЕВ СПЕЦНАЗА 16.9.2024; Череповецкий информационный сайт 29.1.2023. [↑](#footnote-ref-38)
39. Вологда4х4 ZOV для СВО 28.1.2024. [↑](#footnote-ref-39)
40. ICC 5.3.2024; Wilson Center 20.6.2024; Amnesty International 28.11.2024; Amnesty International 18.11.2024; OHCHR 23.9.2022; HRW 2.5.2024; RFE/RL 21.3.2023; Радіо Свобода 17.6.2024; Радіо Свобода 4.6.2024; OHCHR 29.10.2024. [↑](#footnote-ref-40)
41. Радіо Свобода 17.6.2024; Радіо Свобода 4.6.2024. [↑](#footnote-ref-41)
42. OHCHR 29.10.2024. [↑](#footnote-ref-42)
43. Jurist News 3.2.2023. [↑](#footnote-ref-43)
44. Ministry of Internal Affairs of Ukraine 3.12.2022. [↑](#footnote-ref-44)
45. Oboz.ua 25.5.2023; Українська Гельсінська спілка з прав людини (УГСПЛ) 29.6.2023. [↑](#footnote-ref-45)
46. Ukrainska pravda 23.12.2024. [↑](#footnote-ref-46)
47. Makijivkan tapahtumia kuvaavissa julkaisuissa kylän maantieteelliseen sijaintiin on viitattu ristiriitaisesti. Ukrainan turvallisuuspalvelun tekemässä ukrainankielisessä julkaisussa mainitaan tapahtumapaikkana Luhanskin alueella Svatoven piirissä sijaitseva Makijivkan kylä (Вікіпедія 23.7.2024; Falling Rain 2021c), kun taas englanninkielinen Ukrainska Pravda -verkkojulkaisu toteaa siviiliin kohdistuneen kidutuksen tapahtuneen Donetskin alueella Svatoven piirissä Makiivkan kylässä. Donetskin alueella on Makijivka-niminen kaupunki (Вікіпедія 25.1.2025), mutta mitä todennäköisimmin Ukrainska Pravda -verkkojulkaisu on kirjannut tapahtuma-alueen erheellisesti Donetskiin. [↑](#footnote-ref-47)
48. Служба безпеки України 18.1.2023; Ukrainska Pravda 18.1.2023. [↑](#footnote-ref-48)
49. DIGNITY publication series on torture and organised violence 2023, s. 60. [↑](#footnote-ref-49)
50. Rubryka 17.3.2023. [↑](#footnote-ref-50)
51. Mediazona 11.12.2024; Север.Реалии 22.10.2023; ASTRA 16.11.2022; iStories 18.1.2024. [↑](#footnote-ref-51)
52. Ukrainassa on useita Jahidne-nimisiä (ukr. Ягідне tai Яхідне) kyliä, mutta ne eivät sijaitse Luhanskin alueella (Falling Rain 2021a, Falling Rain 2021b). Venäjän joukkojen on uutisoitu kiduttaneen ja vanginneen siviilejä esimerkiksi Pohjois-Ukrainassa sijaitsevalla Tšernihivin alueella Jahidne-nimisessä kylässä (Радіо Свобода 11.3.2024; Суспільне Новини 3.4.2023). [↑](#footnote-ref-52)
53. Mediazona 11.12.2024; Север.Реалии 22.10.2023. [↑](#footnote-ref-53)